L'Ajuntament de Llíria reclama a la CHJ la neteja dels canals per a evitar inundacions en futurs casos de DANA
03 de setembre de 2021

L'Ajuntament de Llíria ha sol·licitat, en un escrit remés a la  Confederació Hidrogràfica del Xúquer (CHJ) i a la Delegació del Govern, la neteja dels  canals del terme municipal, amb l'objectiu d'evitar inundacions en futurs casos de DANA.

L'edil de Mobilitat Sostenible i Camins, Paco García, va visitar ahir diversos punts de  la localitat per on discorren estos canals de la CHJ, i ha manifestat la seua preocupació per la gran acumulació de vegetació i residus que existeix en estos.

“Esta situació, en moments de fortes precipitacions, pot provocar obstruccions i riuades al pas de l'aigua, com així ha ocorregut en este últim episodi de DANA en la zona de la partida agrícola de Caicons, amb el canal que existeix en esta zona, que va arribar a desbordar-se i va estar a punt d'afectar algunes zones residencials com la Joliesa”, ha  explicat García.

“En previsió que es repetisquen este tipus d'episodis meteorològics, com és habitual a l'inici de la tardor, és urgent que el Ministeri de Medi Ambient, a través de la CHJ, escometa les seues responsabilitats i duga a terme estos treballs de condicionament d'estos llits de la seua titularitat per a evitar situacions de risc, especialment en les zones  rurals”, ha manifestat l'edil.

Igualment, l'Ajuntament de Llíria ja està atenent la reparació urgent de tots els camins i pistes rurals més afectades per les fortes pluges del passat dimecres, actuant en primer lloc en les més prioritàries per la seua situació, a més de dur a terme una recopilació de totes les reclamacions per a solucionar, durant les pròximes setmanes, tots els danys produïts en vials públics.